รัฐบาลไทย-ข่าวทำเนียบรัฐบาล-รมว.วธ. มาพบนายกรัฐมนตรี เพื่อประชาสัมพันธ์การจัดงานด้านเทคโนโลยีสารสนเทศข้อมูลมรดกศิลปวัฒนธรรม มุ่งสู่ Thailand 4.0
วันอังคารที่ 19 ธันวาคม 2560
รมว.วธ. มาพบนายกรัฐมนตรี เพื่อประชาสัมพันธ์การจัดงานด้านเทคโนโลยีสารสนเทศข้อมูลมรดกศิลปวัฒนธรรม มุ่งสู่ Thailand 4.0
รมว.วธ. และคณะมาพบนายกรัฐมนตรี เพื่อประชาสัมพันธ์การจัดงานด้านเทคโนโลยีสารสนเทศ ข้อมูลมรดกศิลปวัฒนธรรม โดยกรมศิลปากร ประจําปี 2560 ณ พิพิธภัณฑสถานแห่งชาติพระนคร กรุงเทพฯ
วันนี้ (19 ธันวาคม 2560) เวลา 8.30 น. ณ โถงกลางชั้น 1 ตึกบัญชาการ 1 ทําเนียบรัฐบาล ก่อนประชุมคณะรัฐมนตรี นายวีระ โรจน์พจนรัตน์ รัฐมนตรีว่าการกระทรวงวัฒนธรรม พร้อมด้วยคณะผู้บริหารกระทรวงวัฒนธรรม มาพบ พลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์การจัดงานเทคโนโลยีสารสนเทศมาพัฒนาเพื่อให้การส่งเสริมงานวัฒนธรรมในมิติต่าง ๆ อาทิ ตลาดวัฒนธรรมออนไลน์ Smart Museum ระบบนําชมและศึกษาข้อมูลของพิพิธภัณฑสถานแห่งชาติพร้อมอุทยานประวัติศาสตร์ รวมถึงการนําเทคโนโลยีมาพัฒนาและติดตั้งระบบ QR และ AR Code ในการนําชมและแสดงข้อมูลโบราณวัตถุชิ้นสําคัญๆ ในพิพิธภัณฑ์ทั่วประเทศ ของกระทรวงวัฒนธรรม
ศูนย์เทคโนโลยีสารสนเทศมรดกศิลปวัฒนธรรม กรมศิลปากร ได้นําเทคโนโลยีมาใช้ขับเคลื่อนงานในภารกิจของกรมศิลปากร โดยมุ่งเน้นการประยุกต์ใช้ และการพัฒนาเทคโนโลยีที่เหมาะสมกับการให้บริการประชาชนได้รับข้อมูลข่าวสารมรดกวัฒนธรรมของชาติที่จัดเก็บรวบรวมไว้ในหลากหลายรูปแบบ เป็นข้อมูลที่มีคุณค่าทั้งในด้านการศึกษา สังคม วัฒนธรรม และการพัฒนาประเทศ ในปี 2560 ศูนย์เทคโนโลยีสารสนเทศมรดกศิลปวัฒนธรรม กรมศิลปากร ได้ดําเนินงานด้านเทคโนโลยีสารสนเทศโดยพัฒนาระบบ ได้แก่
1. ระบบ Smart Museum เป็นระบบการให้บริการข้อมูลพิพิธภัณฑสถานแห่งชาติพระนคร ซึ่งสามารถใช้ได้กับอุปกรณ์พกพาโทรศัพท์มือถือ Smart Phone หรือ Tablet โดยทําการ Download Application ได้ทั้ง iOS และ Android ระบบจะทําการอ่านข้อมูล QR และ AR Code โดยแสดงข้อมูลโบราณวัตถุชิ้นสําคัญของพิพิธภัณฑสถานแห่งชาติพระนคร ในห้องจัดแสดงต่างๆ ในรูปแบบวัตถุเสมือนจริง และทําการแสดงข้อมูลอาคารโบราณสถานในพิพิธภัณฑสถานแห่งชาติพระนคร ได้แก่ พระที่นั่งพุทไธสวรรย์ พระที่นั่งศิวโมกข์พิมาน พระที่นั่งอิศเรศราชานุสรณ์ หมู่พระวิมาน ในรูปแบบ 3D Model เพื่อให้ประชาชนได้รับเรียนรู้และท่องเที่ยวพิพิธภัณสถานแห่งชาติ พระนคร โดยมีข้อมูลอยู่ในมือ เป็นการสนองตอบต่อวิถีการใช้ชีวิตของคนรุ่นใหม่ ให้สนใจงานด้านมรดกวัฒนธรรมมากยิ่งขึ้น
2.ระบบศิลปากรออนไลน์ Silpakorn Online เป็นการพัฒนาระบบจาก Website กรมศิลปากร บน Mobile Application ศิลปากรออนไลน์ มีวัตถุประสงค์เพื่อรวบรวมข้อมูลข่าวสารของกรมศิลปากรไว้ในApplication เดียว เป็นการอํานวยความสะดวกในการให้บริการข้อมูลของกรมศิลปากรแก่ประชาชน โดยสามารถเข้าถึงข้อมูลได้จากโทรศัพท์ หรืออุปกรณ์พกพา ผ่าน Mobile Application บน Smart Phone หรือ Tablet ทั้งในระบบ iOS และ Android ระบบดังกล่าวจะให้บริการข้อมูล ครบถ้วน ทั้งข้อมูลโบราณสถาน ข้อมูลพิพิธภัณฑสถานแห่งชาติ ทั่วประเทศ ข้อมูลแหล่งเรียนรู้ หอสมุดแห่งชาติและหอจดหมายเหตุแห่งชาติ ข้อมูลข่าวสารการจัดซื้อจัดจ้าง ข้อมูลหนังสือออกใหม่ของกรมศิลปากร ฯลฯ เป็นต้น
3.ระบบ Virtual Museum พิพิธภัณฑ์เสมือน เป็นระบบจัดเก็บข้อมูลและนําเสนอข้อมูลพิพิธภัณฑสถานแห่งชาติทั่วประเทศ เช่น ข้อมูลการจัดแสดงโบราณวัตถุ ศิลปวัตถุ ที่นําเสนอผ่านเว็บไซต์ ในรูปแบบสื่อการเรียนรู้เสมือนจริงของการจัดแสดงนิทรรศการในแต่ละอาคารจัดแสดง เป็นการนําเสนอความรู้จากแหล่งเรียนรู้พิพิธภัณฑสถานแห่งชาติบนเครือข่ายข้อมูลขนาดใหญ่ที่ประชาชนสามารถเข้าถึงแบบออนไลน์และปฏิสัมพันธ์กับสื่อโดยตรงได้ด้วยตนเอง นอกจากนี้ยังมีการนําเสนอโบราณวัตถุชิ้นสําคัญในแต่ละพิพิธภัณฑ์แบบ Interactive ภาพโบราณวัตถุแบบ 360 องศา สามารถ Zoom In ในภาพ เพื่อให้ประชาชน นักเรียน นักศึกษา ค้นหาความรู้ด้านพิพิธภัณฑ์ได้อย่างสะดวก รวดเร็ว และน่าสนใจมากขึ้น www.virtualmuseum.finearts.go.th
และ 4.ระบบคลังข้อมูล Digital จัดเก็บรวบรวมข้อมูลหนังสืออิเล็กทรอนิกส์ (E-Book) ที่กรมศิลปากรจัดพิมพ์และหนังสือที่เป็นลิขสิทธิ์ของกรมศิลปากร เพื่อเผยแพร่ข้อมูลด้านมรดกศิลปวัฒนธรรมให้เป็นที่รู้จักให้กว้างขวางมากยิ่งขึ้น มีหนังสือกว่า 2,467 เรื่อง วีดีโอ และวีดีทัศน์ มากกว่า 500 เรื่อง มีคลังภาพทรงคุณค่า บันทึกเหตุการณ์สําคัญต่างๆ ในช่วงปี พ.ศ.2470 ถึง พ.ศ.2473 ภาพรัชกาลที่ 7 เสด็จประพาสมณฑลภูเก็ต ปัตตานี งานรัชดาภิเษก รัชกาลที่ 5 เป็นต้น ผู้สนใจสามารถเข้าถึงข้อมูลได้ง่าย และสะดวก รวดเร็ว ออนไลน์ผ่านทางเว็บไซต์ www.digitalcenter.finearts.go.th หรือติดตั้งระบบ บน Smart Phone และ Tablet ด้วย Application Fine Arts Digital Centre ทั้งระบบ Android และ IOS
ทั้งนี้ นายกรัฐมนตรีได้กล่าวชื่นชมผลงานดังกล่าวพร้อมให้คําแนะนํากรมศิลปากร และกระทรวงวัฒนธรรม ได้ขยายผลงานฯ ต่อด้วยการให้กระทรวงการท่องเที่ยวและกีฬา มามีบทบาทร่วมขับเคลื่อนด้วยเทคโนโลยีดังกล่าวพร้อมกระจายสู่ท้องถิ่นอย่างทั่วถึงต่อไป
.................................................................................
กลุ่มประชาสัมพันธ์และเผยแพร่ สํานักโฆษก